Predkladacia správa

Zákon o environmentálnom navrhovaní a používaní výrobkov (zákon o ekodizajne) predkladá Ministerstvo hospodárstva a výstavby Slovenskej republiky ako iniciatívny návrh.

Energeticky významné výrobky majú veľký podiel na spotrebúvaní prírodných zdrojov 
a energie v Európskej únii. Majú aj množstvo iných významných vplyvov na životné prostredie. Vo veľkej väčšine kategórií výrobkov dostupných na trhu Únie možno pozorovať rôzne stupne vplyvu na životné prostredie napriek tomu, že majú podobnú funkciu. V záujme trvalo udržateľného rozvoja je potrebné podporovať nepretržité zlepšovanie celkového vplyvu týchto výrobkov na životné prostredie, a to predovšetkým zistením hlavných zdrojov negatívnych vplyvov na životné prostredie a zabránením prenosu znečistenia, ak toto zlepšovanie nespôsobuje nadmerné náklady. Okrem výrobkov, ktoré využívajú, premieňajú, distribuujú alebo merajú energiu, by mohli pri používaní prispieť k značným úsporám energie aj niektoré iné energeticky významné výrobky ako napr. okná, izolačné materiály,  sprchovacie hlavice alebo vodovodné kohútiky.

Ako preventívny prístup pre racionalizáciu spotreby energie a obmedzovanie emisií oxidu uhličitého je aj environmentálne navrhovanie a používanie výrobkov (ekodizajn), stanovené  v smernici Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov.

Dôvodom na predloženie návrhu zákona o environmentálnom navrhovaní a používaní  výrobkov (zákon o ekodizajne) je potreba transpozície smernice Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (Ú. v. ES L 285, 31.10.2009). Táto smernica by sa mala transponovať do právnych predpisov Slovenskej republiky do  20. novembra 2010. 

Zákon čiastočne prispeje k rozvoju podnikateľských aktivít v oblasti zavádzania systémov environmentálneho manažérstva. Vytvorenie jednotného rámca na uplatnenie požiadaviek Európskej únie na ekodizajn energeticky významných výrobkov zabezpečí voľný pohyb takých výrobkov, ktoré spĺňajú stanovené požiadavky a zlepší ich celkový vplyv na životné prostredie. Tieto požiadavky rešpektujú zásady spravodlivej hospodárskej súťaže 
a medzinárodného obchodu a prispievajú k zvyšovaniu konkurencieschopnosti aj u malých a stredných podnikateľov. 

Stanovením požiadaviek na ekodizajn  energeticky významných výrobkov sa zvýši  úroveň ochrany životného prostredia prostredníctvom zníženia potenciálnych negatívnych vplyvov energeticky významných výrobkov na životné prostredie počas  celého životného cyklu, a to vrátane výberu a použitia surovín, výroby, balenia, dopravy a distribúcie, inštalácie a údržby, používania a ukončenia používania. Zváženie vplyvu výrobku na životné prostredie počas jeho životného cyklu už vo fáze projektovania má vysoký potenciál umožniť environmentálne zlepšenie hospodárnym spôsobom vrátane účinného využívania zdrojov a materiálov, a tým aj plnenie cieľov tematickej stratégie v oblasti trvalo udržateľného využívania prírodných zdrojov. Zlepšenie energetickej účinnosti – kde účinnejšie konečné využitie energie predstavuje jednu z dostupných možností – sa považuje za výrazne prispievajúce 
k dosiahnutiu cieľov pre znižovanie emisií skleníkových plynov. 

Návrh zákona nemá vplyv na verejné financie, ani na rozpočty obcí a samosprávnych krajov,  nezakladá nárok na rozpočet existujúcich štátnych fondov, nemá priamy vplyv na životnú úroveň obyvateľstva, ale nepriamo má pozitívny vplyv na zvyšovanie kvality života. 

Návrh zákona je v súlade s Ústavou Slovenskej republiky a s medzinárodnými dohovormi a zmluvami, ktorými je Slovenská republika viazaná.

Návrh zákona o environmentálnom navrhovaní a používaní výrobkov (zákon o ekodizajne) bol predložený do medzirezortného pripomienkového konania v dňoch 6. až 26. mája 2010, jeho vyhodnotenie tvorí súčasť materiálu. Na rokovanie vlády Slovenskej republiky sa návrh zákona predkladá bez rozporov.